钦定古今图书集成/明伦汇编/官常典/第685卷 > 王蔺
## 钦定古今图书集成/明伦汇编/官常典/第685卷 > 王蔺

按《宋史》本传：“蔺字谦仲，庐江人。乾道五年，擢进士第，
为信州上饶簿、鄂州教授、四川宣抚司干办公事，除
武学谕。孝宗幸学，蔺迎法驾，立道周，上目而异之，命
小黄门问知姓名，由是简记。迁枢密院编修官，轮对
奏五事，读未竟，上喜见颜色，明日，谕辅臣曰：‘王蔺敢
言，宜加奖擢’。除宗正丞，寻出守舒州。陛辞，奏疏数条”，
皆极言时事之未得其正者。上曰：“卿议论峭直。”寻出
手诏：王蔺鲠直敢言，除监察御史。一日，上袖出幅纸
赐之曰：“此览陆贽《奏议》，所陈深切。今日之政，恐有如
德宗之弊者，可思朕之阙失，条陈来上。”蔺即对曰：“德
宗之失在于自用，遂非疑天下士。”退即上疏陈德宗
之弊，并及时政阙失，上嘉纳之。迁起居舍人，言：“朝廷
除授失当，台谏不悉举职，给舍始废缴驳。内官、医官、
药官，赐予之多，迁转之易，可不思警惧而正之乎？”上
竦然曰：“非卿言，朕皆不闻，磊磊落落，惟卿一人。”除礼
部侍郎兼吏部，尝因手诏谋选监司，欲得刚正如卿
者，可举数人。即奏举潘时、郑矫、林大中等八人，乞擢
用。会以母忧去，服除，召还，为礼部尚书，进参知政事。
光宗即位，迁知枢密院事兼参政，拜枢密使。光宗精
厉初政，蔺亦不存形迹，除目或自中出，未惬人心者
辄留之，纳诸御坐。或议建皇后家庙，力争以为不可。
因应诏上疏，“愿陛下先定圣志。”条列八事，疏入，不报。
中丞何澹论之，以罢去。起帅阃，易镇蜀，皆不就。后领
祠，帅江陵。宁宗即位，改帅湖南，台臣论罢，归里奉祠
七年，薨。蔺尽言无隐，然嫉恶太甚，同列多忌之，竟以
不合去。有《奏议》传于世。